90. ΑΠΟΦΑΣΙΣ ΥΠΟΥΡΓΟΥ ΕΞΩΤΕΡΙΚΩΝ Αριθ. Φ.020/1396/ΑΣ 400 της 21/29 Οκτ.  1976 (ΦΕΚ Β΄ 1328) Περί καθορισμού των τυπικών και ουσιαστικών προσόντων των παρά τω Υπουργείω Εξωτερικών επί σχέσει Ιδιωτικού Δικαίου Συμβούλων Μελετών. Έχοντες υπ’ όψει τας διατάξεις του άρθρου 84, παρ. 1 του Νόμου 419/1976, «περί Οργανισμού του Υπουργείου Εξωτερικών», εν συνδυασμώ προς τας διατάξεις του άρθρου 62, παρ. 1 του αυτού Νόμου, αποφασίζομεν: Καθορίζομεν τα ουσιαστικά και τυπικά προσόντα των προσλαμβανομένων επί σχέσει Ιδιωτικού Δικαίου Συμβούλων Μελετών αορίστου χρόνου, περί ων η παράγραφος 1 του άρθρου 62 του Νόμου 419/76, ως ακολούθως. Οι προσλαμβανόμενοι δέον: α)Να έχουν συμπληρώσει το 30όν έτος της ηλικίας άνευ περιορισμού ως προς το ανώτατον όριον ηλικίας δια την πρόσληψιν να κέκτηνται δε τα εις τα εδάφια α, γ, δ, ε, στ, ζ και η του άρθρου 71, του Νόμου 419/1976, προβλεπόμενα γενικά προσόντα του υπαλλήλου του Υπουργείου Εξωτερικών. β)Να είναι κάτοχοι πτυχίου ημεδαπής ή ξένης ανεγνωρισμένης, κατά τας κειμένας διατάξεις, ισοτίμου και ομοταγούς Ανωτάτης Σχολής και να έχουν συναφείς προς την δι’ ην προορίζονται απασχόλησιν ειδικάς γνώσεις, αναλόγους προς τα θέματα και τας αρμοδιότητας των παρά τη Κεντρική Υπηρεσία Διευθύνσεων και Υπηρεσιών του Υπουργείου τούτου. Αι γνώσεις αύται και η εμπειρία των υποψηφίων συνάγονται εκ της προτέρας απασχολήσεώς των και εκ των προσκομιζομένων υπό τούτων εγγράφων στοιχείων, των επιστημονικών των διατριβών και λοιπών πάσης φύσεως αποδεικτικών. γ)Να είναι κάτοχοι της Γαλλικής ή Αγγλικής γλώσσης. Δύναται να απαιτηθή και γνώσις ετέρας τινος γλώσσης, κατά τας ειδικωτέρας ανάγκας. Η διαπίστωσις περί της κατοχής της ξένης γλώσσης χωρεί ενώπιον τριμελούς Επιτροπής εξ ανωτέρων Υπαλλήλων του Υπουργείου Εξωτερικών συγκροτουμένης εκάστοτε δι’ Αποφάσεως του Υπουργού. Η παρούσα δημοσιευθήτω δια της Εφημερίδος της Κυβερνήσεως. 